สังคมข่าวหุ้น
ตลาดหุ้นไทยวานนี้ปิดที่ 1,648 จุด เพิ่มขึ้น 9.30 จุด เป็นไปในทิศทางเดียวกับตลาดในภูมิภาค คลายกังวลหลังรับรู้เฟดขึ้นดอกเบี้ยไปมากแล้ว
ตลาดหุ้นไทยวานนี้ปิดที่ 1,648 จุด เพิ่มขึ้น 9.30 จุด เป็นไปในทิศทางเดียวกับตลาดในภูมิภาค คลายกังวลหลังรับรู้เฟดขึ้นดอกเบี้ยไปมากแล้ว
1 ก.พ. 2565

คลายกังวลเฟด
ตลาดหุ้นไทยวานนี้ปิดที่ 1,648 จุด เพิ่มขึ้น 9.30 จุด เป็นไปในทิศทางเดียวกับตลาดในภูมิภาค คลายกังวลหลังรับรู้เฟดขึ้นดอกเบี้ยไปมากแล้ว หุ้นแบงก์กลับมา รวมทั้งหุ้นพลังงาน และกลุ่มอิเล็กทรอนิกส์ ขณะที่สถานการณ์แพร่ระบาดของโควิด-19 ยังทรง ๆ แนวรับวันนี้ 1,640 จุด แนวต้าน 1,655 จุด
อาทิตย์ นันทวิทยา ประธานเจ้าหน้าที่บริหาร และประธานกรรมการบริหาร ธนาคารไทยพาณิชย์ จำกัด (มหาชน) หรือ SCB ประกาศความสำเร็จในการเข้าร่วมเป็นสมาชิกสมาคมอีเควเตอร์ หรือ Equator Principles (EP) Association พร้อมนำหลักการ EP มาใช้ในการพัฒนาระบบการบริหารจัดการความเสี่ยงด้านสิ่งแวดล้อมและสังคมสำหรับสินเชื่อโครงการ (Project Finance) เพื่อสนับสนุนเป้าหมายการพัฒนาที่ยั่งยืน (SDGs) และข้อตกลงปารีสว่าด้วยการเปลี่ยนแปลงสภาพภูมิอากาศ รวมถึงส่งเสริมการเปลี่ยนผ่านของทุกภาคส่วนสู่อนาคตที่ยั่งยืน นับเป็นธนาคารพาณิชย์ไทยแห่งแรกในสถาบันการเงิน 129 แห่งทั่วโลกที่เข้าร่วมรับหลักการ EP พร้อมเดินหน้าเป็นสะพานเชื่อมให้แก่ทุกภาคส่วนสู่การเติบโตที่ยั่งยืน
TTA-RCL วิ่งแรง วิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ (ประเทศไทย) มองว่าราคาหุ้นของกลุ่มเดินเรือที่ปรับตัวขึ้นมา เป็นไปตามดัชนีค่าระวางเรือ (BDI) ฟื้นตัวขึ้นมาอย่างต่อเนื่อง หลังจากปรับตัวลงไปค่อนข้างมากในเดือน ต.ค. 2564 นักลงทุนเชื่อว่า เมื่อผ่านพ้นช่วงเทศกาลตรุษจีนไปแล้วการขนส่งต่าง ๆ จะกลับมาดีขึ้นอีก
นิจวรรณ เชาว์กิตติโสภณ กรรมการผู้อำนวยการฝ่ายการตลาด บริษัท โฮม พอตเทอรี่ จำกัด (มหาชน) หรือ HPT ผู้ผลิตและจัดจำหน่ายเครื่องใช้บนโต๊ะอาหารเซรามิคระดับสากล แบรนด์ PETYE (เพทาย) เปิดเผยถึงแนวโน้มผลดำเนินการปี 2565 ว่า บริษัทตั้งเป้าจะเติบโตไม่ต่ำกว่า 20% จากปีก่อน ซึ่งวิเคราะห์จากปี 2565 ที่มีแนวโน้มที่ดีขึ้นอย่างต่อเนื่อง หลังจากสถานการณ์โควิดทั่วโลกเริ่มผ่อนคลาย
ปรียาพรรณ ภูวกุล รองกรรมการผู้อำนวยการ บมจ.เอแอลที เทเลคอม (ALT) วางเป้าติดตั้งโซลาร์รูฟท็อปปีนี้ 50 โครงการ ได้รับกระแสตอบรับที่ดีมาก ทั้งจากลูกค้าที่เป็นธุรกิจเอสเอ็มอี และกลุ่มโรงงานอุตสาหกรรมขนาดกลาง ในการติดตั้ง Solar Rooftop รูปแบบ Private PPA
จอมทรัพย์ โลจายะ ประธานเจ้าหน้าที่บริหาร บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER เผยที่ประชุมคณะกรรมการของบริษัทฯ มีมติอนุมัติให้ บริษัท ซุปเปอร์ เอนเนอร์ยี่ กรุ๊ป (ฮ่องกง) จำกัด (SEG HK) ซึ่งเป็นบริษัทย่อยของบริษัทฯ เข้าลงนามในสัญญาซื้อขายหุ้น (แบบมีเงื่อนไขบังคับก่อน) ในสัดส่วน 49% ของ SOLAR NT HOLDINGS PTE. LTD. (Solar NT) ให้กับ AC ENERGY VIETNAM INVESTMENTS PTE. LTD. (ACEV) มูลค่ารายการประมาณ 165 ล้านเหรียญสหรัฐ ซึ่ง SUPER และ ACEV จะถือหุ้นร่วมกันในบริษัท ซึ่งดำเนินกิจการโรงไฟฟ้าพลังงานแสงอาทิตย์ในประเทศเวียดนามในสัดส่วน 51% และ 49% ตามลำดับ
บมจ.เอ็นอาร์ อินสแตนท์ โปร์ดิวซ์ (NRF) เผยที่ประชุมคณะกรรมการบริษัทฯ มีมติอนุมัติเพิ่มเติมวัตถุประสงค์การดำเนินธุรกิจของบริษัทร่วมทุน บริษัท อีโคลด์ จำกัด ผู้ดำเนินธุรกิจการขนส่งแบบควบคุมอุณหภูมิ (Cold Chain Logistics) สำหรับขนส่งสินค้าภาคอุตสาหกรรมอาหารและการเกษตร, ศูนย์กระจายสินค้าแบบควบคุมอุณหภูมิ (Cold chain warehouses), การนำสินค้าออกจากคลังสินค้า (Cold storage) ตลอดจนทำ Platform (Online/AI) รวมถึงการลงทุนในสินทรัพย์ดิจิทัล ซึ่งครอบคลุมถึงการขุด ซื้อ ขาย แลกเปลี่ยน สินทรัพย์ดิจิทัล โดย NRF ถือหุ้นในสัดส่วน 60% และบมจ.บี จิสติกส์ (B) ถือหุ้น 40%
พอล วอง ชี คิน กรรมการผู้จัดการใหญ่และประธานเจ้าหน้าที่บริหาร ธนาคาร ซีไอเอ็มบี ไทย ส่งมอบแคมเปญ “ตรุษจีน อินเลิฟ 2022” ต้อนรับ 2 เทศกาล ตรุษจีนและวาเลนไทน์ ด้วยโปรโมชั่นพิเศษตลอดเดือนกุมภาพันธ์ 2565 ให้ลูกค้า โปรดักส์ไฮไลต์ ได้แก่ สินเชื่อรีไฟแนนซ์ ดอกเบี้ยเฉลี่ย 3 ปีแรก 2.39% ฟรีค่าประเมินหลักทรัพย์ ฟรีค่าอากรแสตมป์ และฟรีค่าเบี้ยประกันอัคคีภัย 3 ปีแรก สินเชื่อบ้านใหม่ บ้านมือสอง ดอกเบี้ยเฉลี่ย 3 ปีแรก 2.49% สินเชื่อบุคคล ExtraCash วงเงินสดพร้อมใช้ ไม่ต้องใช้บัตร ดอกเบี้ย 11.88% ต่อปี นาน 24 รอบบัญชีแรก